Mɛɛ Gbɛ nɔ Kpokpaa Nɔkwɛlɔi Yeɔ Amɛbuaa Yehowa Odasefoi Asafoi Lɛ?\nAsafoŋ onukpai akpee\nKristofoi a-Hela Ŋmalɛi lɛ tsĩɔ Barnaba kɛ bɔfo Paulo tã waa. Nɛkɛ hii nɛɛ sɔmɔ akɛ nɔkwɛlɔi gbɛfalɔi ni amɛsara asafoi ni hi shi yɛ mra be mli lɛ. Mɛni hewɔ? Amɛnyɛmimɛi Kristofoi lɛ ahilɛkɛhamɔ kã amɛtsui nɔ waa. Paulo kɛɛ akɛ eesumɔ ni ‘eku esɛɛ ni eyasara nyɛmimɛi lɛ’ ni ekwɛ bɔ ni amɛyɔɔ. Eesumɔ ni efã gbɛ shitoi ohai abɔ koni eya ni eyawo amɛ hewalɛ. (Bɔfoi lɛ Asaji 15:36) Nakai nɔŋŋ wɔnɔkwɛlɔi gbɛfalɔi ni yɔɔ ŋmɛnɛ lɛ hu shweɔ ni amɛfee.\nAmɛbaa koni amɛbawo wɔ hewalɛ. Kpokpaa nɔkwɛlɔ fɛɛ kpokpaa nɔkwɛlɔ saraa asafoi aaafee 20, ni eyeɔ otsi yɛ amɛteŋ eko fɛɛ eko ŋɔɔ, ni efeɔ enɛ shii enyɔ daa afi. Wɔbaanyɛ wɔná nyɛmimɛi hii nɛɛ kɛ amɛŋamɛi, kɛ́ amɛbote gbalashihilɛ mli lɛ, aniiashikpamɔi lɛ ahe sɛɛ waa. Amɛbɔɔ mɔdɛŋ waa akɛ amɛbaale onukpai kɛ gbekɛbii fɛɛ, ni amɛyɛ he miishɛɛ akɛ amɛaafata wɔhe kɛya shiɛmɔ loo kɛyafee Biblia mli nikasemɔi. Nɔkwɛlɔi nɛɛ kɛ asafoŋ onukpai lɛ yasaraa asafoŋbii lɛ, agbɛnɛ hu, amɛhaa wiemɔi yɛ asafoŋ kpeei kɛ kpeei wuji ashishi ni amɛkɛwoɔ wɔ hewalɛ.—Bɔfoi lɛ Asaji 15:35.\nAmɛsusuɔ mɔ fɛɛ mɔ he. Bɔ ni asafoi lɛ jaa Nyɔŋmɔ amɛhaa lɛ ji nɔ titri ni kã kpokpaa nɔkwɛlɔi lɛ atsui nɔ waa. Amɛkɛ asafoŋ onukpai lɛ kɛ asafoŋ sɔɔlɔi lɛ kpeɔ ni amɛkwɛɔ bɔ ni asafo lɛ yaa ehiɛ, ni amɛwoɔ amɛ ŋaa yɛ bɔ ni amɛaafee amɛtsu amɛsɔ̃i ahe nii jogbaŋŋ lɛ he. Amɛyeɔ amɛbuaa gbɛgbalɔi lɛ koni amɛnyɛ amɛtsu shiɛmɔ nitsumɔ lɛ jogbaŋŋ, ni amɛyɛ he miishɛɛ akɛ amɛaale mɛi hei ni kɛ asafo lɛ bɔɔ lɛ, ni amɛle bɔ ni amɛyaa hiɛ amɛhaa. Nyɛmimɛi hii nɛɛ ateŋ mɔ fɛɛ mɔ kɛ ehe haa akɛ ‘wɔnaanyo nitsulɔ.’ (2 Korintobii 8:23) Esa akɛ wɔkase amɛhemɔkɛyeli lɛ kɛ bɔ ni amɛkɛ amɛhe eha kɛjaa Nyɔŋmɔ lɛ.—Hebribii 13:7.\nMɛni hewɔ kpokpaa nɔkwɛlɔi saraa asafoi lɛ?\nTe ooofee tɛŋŋ oná amɛsaramɔ lɛ he sɛɛ lɛ?\nKadimɔ be ni kpokpaa nɔkwɛlɔ lɛ baaba ebasara nyɛsafo lɛ yɛ okalanda lɛ nɔ koni wiemɔ ni ebaaha yɛ Maŋtsɛyeli Asa lɛ nɔ lɛ eko eko akaŋmɛɛ bo. Kɛ́ obaasumɔ ni lɛ loo eŋa afata mɔ ni kɛ bo kaseɔ nii lɛ he nakai otsi lɛ ni akɛ bo akase Biblia lɛ koni no aha ole amɛ jogbaŋŋ lɛ, ha mɔ ni kɛ bo kaseɔ nii lɛ ale.\nDaa afi lɛ, wɔbuaa wɔhe naa kutuu kɛha nifeemɔi etɛ ni he hiaa waa. Te obaafee tɛŋŋ oná henaabuamɔi nɛɛ ahe sɛɛ?